Michel Barnier
Store norske leksikon,Historie,Verdens historie og samtidshistorie,Europa,Frankrikes historie,Frankrikes samtidshistorie,Fransk politikk
Michel Barnier er en fransk politiker på høyresiden (gaullist). Han har hatt ulike ministerposisjoner i franske regjeringer, og har senere hatt verv i EU-kommisjonen. Han var også EUs sjefforhandler under Brexit-forhandlingene med Storbritannia.
Nasjonal politikk Barnier er fra Albertville i Savoie, der han var visepresident i OL-komiteen i 1987–1992. Han var medlem av nasjonalforsamlingen i årene 1978–1993, og fra 1997 var han medlem av Senatet. Videre var han miljøvernminister i perioden 1993–1995, statssekretær i perioden 1995–1997, utenriksminister i perioden 2004–2005 og landbruks- og fiskeriminister fra 2007 til 2009.I 2021 forsøkte Barnier seg på et politisk comeback i hjemlandet, etter å ha prioritert den europeiske politiske scenen i godt og vel ett tiår. Han ønsket å stille som presidentkandidat i 2022 for partiet Les Républicains og var én av kandidatene ved primærvalget som ble avholdt i desember 2021. Han kom til slutt på tredje plass, bak Éric Ciotti og Valérie Pécresse. Europeisk politikk I årene 1999–2004 var Barnier medlem av Europakommisjonen, der han hadde ansvar for regionalpolitikk. I 2009 han ble valgt inn i EU-parlamentet. Fra 2010 til 2014 var Barnier EU-kommissær for EUs indre marked og tjenester. I oktober 2016 ble Barnier utnevnt av EU som sjefforhandler med Storbritannia, etter at sistnevnte vedtok ved en folkeavstemning i juni å melde seg ut av EU. Hans viktigste oppgave var å sørge for at EU-landene sto samlet under Brexit-forhandlingene, noe han klarte. Hans rolle som sjefforhandler opphørte i mars 2021. Les mer i Store norske leksikon Frankrikes politiske system Frankrikes samtidshistorie EU-kommisjonen EU-parlamentet Brexit